钦定古今图书集成/理学汇编/学行典/第196卷 > 丘绪
## 钦定古今图书集成/理学汇编/学行典/第196卷 > 丘绪

按《明外史孝义传》：“丘绪，字继先，鄞县诸生也。生母黄
为嫡余所逐，适江东包氏。未几，转适他所，遂不复相
闻。绪年十五，父殁，事余至孝。余疾，谨奉汤药，不解衣
带者数月。余重感其孝，病革，与诀曰：‘我即死，汝毋忘
若母’。当是时，距其生母被逐已二十年矣。一夕，梦人
告曰：‘若母在台州金鳌寺前’。觉而忘之，次日与一人”
憩于途，诘之，则包氏，故养马厮也。叩以母所向，曰：“有
周平者，曾悉其事，今已戍京卫矣。”绪姊婿谒选在京，
《遗书》嘱访平，久之未得。一日，有避雨于邸门者，其声
类鄞人，叩之即周平也，言黄已适台州李副使子。绪
得报，即之台，而李已殁，其嗣子漫不知前事，绪徬徨，
掩泣于道，有伤之者。导谒老媒妁王四，知黄已转适
仙居吴义官。吴，仙居，巨族也。绪至，历访数十家，无所
遇。已而抵一儒生吴秉朗家，语之故，生感其意，留止
焉。有婶氏闻所留者，异乡人也，恚而咻之。生告以绪
意，婶即黄故主母也，颇忆前事，然不详所往。呼旧苍
头问之，云：“金鳌寺前，去岁经之，棺已殡寺旁矣。”绪以
其言与梦合，信之。行且泣，道遭一牛，触坠于沟，则舆
夫马长之门也。骇而出，问所从来，绪以情告。长曰：“吾
前舆一妇至缙云苍岭下，殆是也。”舆绪至其处，绪遍
物色，无所遇，伥伥行委巷中。忽一媪立门首，探之，知
为鄞人，告以所从来，媪亦转询丘氏耗，则绪母也。抱
持而哭，闾里皆感动。寺旁棺者，盖其姒氏云。所适陈
翁，贫而无子，且多负绪，还取金偿之，并迎翁以归，备
极孝养。嘉靖十四年，知县赵民顺入觐，疏闻于朝，获
旌表。